ประกาศกระทรวงเกษตรและสหกรณ์ เรื่อง กำหนดเครื่องมือทำการประมง วิธีการทำการประมง และพื้นที่ทำการประมงที่ห้ามใช้ทำการประมงในที่จับสัตว์น้ำบางแห่ง พ.ศ. 2560
ประกาศกระทรวงเกษตรและสหกรณ์
ประกาศกระทรวงเกษตรและสหกรณ์
เรื่อง
กำหนดเครื่องมือทำการประมง วิธีการทำการประมง และพื้นที่ทำการประมง
ที่ห้ามใช้ทำการประมงในที่จับสัตว์น้ำบางแห่ง
พ.ศ. ๒๕๖๐
 

ตามที่กระทรวงเกษตรและสหกรณ์ได้ออกประกาศเพื่อกำหนดมาตรการห้ามใช้เครื่องมือทำการประมงบางชนิดทำการประมงในฤดูที่สัตว์น้ำมีไข่
วางไข่ และเลี้ยงตัวในวัยอ่อน ในพื้นที่บางส่วนของจังหวัดประจวบคีรีขันธ์
ชุมพร และสุราษฎร์ธานี ระหว่างวันที่ ๑๕ กุมภาพันธ์ ถึง ๑๕ พฤษภาคม ของทุกปี นั้น

จากการติดตามสภาวะทรัพยากรสัตว์น้ำพบว่าในรอบหลายปีที่ผ่านพบว่าประชากรสัตว์น้ำกลุ่มปลาทูลดลงเป็นอันมาก
เนื่องจากมีเรือประมงใช้เครื่องมือทำการประมงบางชนิดที่มีประสิทธิภาพสูงเข้ามาทำการประมงในพื้นที่ภายหลังจากมาตรการดังกล่าวสิ้นสุดลง
ส่งผลให้ลูกพันธุ์สัตว์น้ำที่เกิดขึ้นในช่วงมาตรการและอาศัยอยู่ในแนวชายฝั่งถูกจับขึ้นมาจำนวนมาก
อันทำให้ประชากรสัตว์น้ำในปีถัดไปลดลง จึงควรกำหนดรูปแบบของเครื่องมือทำการประมง
วิธีการทำการประมง
และเงื่อนไขอื่นที่ห้ามใช้ทำการประมงในที่จับสัตว์น้ำในบริเวณดังกล่าว
อาศัยอำนาจตามความในมาตรา ๗๑ (๑) แห่งพระราชกำหนดการประมง พ.ศ. ๒๕๕๘
รัฐมนตรีว่าการกระทรวงเกษตรและสหกรณ์ออกประกาศไว้ ดังต่อไปนี้

ข้อ
๑ ภายในระยะเวลาตั้งแต่วันที่ ๑๖
พฤษภาคม ๒๕๖๐ ถึงวันที่ ๓๐ มิถุนายน ๒๕๖๐ ห้ามใช้เครื่องมืออวนทุกชนิดที่ใช้ประกอบเรือกลทำการประมงโดยใช้ประกอบเครื่องกำเนิดไฟฟ้า
(เครื่องปั่นไฟ) ทำการประมงในเขตระยะเจ็ดไมล์ทะเลนับจากแนวชายฝั่งทะเล ในที่จับสัตว์น้ำบางแห่งของจังหวัดประจวบคีรีขันธ์
ชุมพร และสุราษฎร์ธานี
ความในวรรคหนึ่งมิให้ใช้บังคับกับการทำการประมงโดยใช้เครื่องมืออวนครอบ
อวนช้อน
หรืออวนยกหมึก ที่ใช้ประกอบเครื่องกำเนิดไฟฟ้า (เครื่องปั่นไฟ) นอกเขตทะเลชายฝั่ง

ข้อ
๒[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ ณ วันที่ ๙
กุมภาพันธ์ พ.ศ. ๒๕๖๐
พลเอก ฉัตรชัย สาริกัลยะ
รัฐมนตรีว่าการกระทรวงเกษตรและสหกรณ์
ชวัลพร/ปริยานุช/จัดทำ
๑๔ กุมภาพันธ์
๒๕๖๐

นุสรา/ตรวจ
๒๓ มีนาคม ๒๕๖๐
































[๑] ราชกิจจานุเบกษา
เล่ม ๑๓๔/ตอนพิเศษ ๔๓ ง/หน้า ๑๘/๑๐ กุมภาพันธ์ ๒๕๖๐